Ekspertlar: Malayziyaning Boeing samolyoti bir tekis pasaymagan, balki okeanga shiddat bilan qulagan

Malayziyaning Boeing-777-200 samolyoti bortidan 2014-yil martida kelgan signallar layner suvga qulashdan avval “shiddat bilan balandlikni yo‘qotgani”ni taxmin qilishga imkon beradi. Bu haqda mamlakat mudofaa vazirligida ishlovchi ekspertlar xulosasiga tayanib, The Australian nashri ma’lum qildi, deya xabar beradi “TASS”. 

Nashrga ko‘ra, avstraliyalik tadqiqotchilarning yangi ma’lumotlari, shuningdek, Boeing kompaniyasi ekspertlari o‘tkazgan samolyot parvozi yo‘nalishining kompyuter modellashtirishi natijalari laynerning Hind okeaniga boshqaruvsiz qulagani haqidagi farazni isbotlamoqda. 
“Avstraliyalik ekspertlar avialayner g‘oyib bo‘lishi uchun mas’uliyat uchuvchilaridan biri zimmasiga yuklanishini istisno etmadi, biroq samolyotni qidirish Hind okeanidagi boshqa bir hududda olib borilayotganini iddao qilayotgan tanqidchilar dalillarini inkor etmoqda”, — deya ta’kidlanadi gazeta maqolasida.